               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.3.2018
            COM(2018) 111 final
            2018/0046(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί εξ ονόματος της Ευρωπαϊκής Ένωσης στην 55η σύνοδο της επιτροπής εμπειρογνωμόνων σε θέματα μεταφορών επικίνδυνων εμπορευμάτων του Διακυβερνητικού Οργανισμού Διεθνών Σιδηροδρομικών Μεταφορών όσον αφορά ορισμένες τροποποιήσεις του προσαρτήματος Γ της σύμβασης σχετικά με τις διεθνείς σιδηροδρομικές μεταφορές που θα ισχύουν από την 1η Ιανουαρίου 2019

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που θα ληφθεί εξ ονόματος της Ένωσης στην επιτροπή εμπειρογνωμόνων σε θέματα μεταφορών επικίνδυνων εμπορευμάτων (εφεξής «επιτροπή εμπειρογνωμόνων του RID») του Διακυβερνητικού Οργανισμού Διεθνών Σιδηροδρομικών Μεταφορών (OTIF), η οποία θα συνέλθει στις 30 Μαΐου 2018 με αντικείμενο την προβλεπόμενη έγκριση ορισμένων τροποποιήσεων των τεχνικών και διοικητικών διατάξεων που περιέχονται στο παράρτημα του προσαρτήματος Γ της Σύμβασης σχετικά με τις διεθνείς σιδηροδρομικές μεταφορές (COTIF), οι οποίες αναμένεται να αποφασιστούν από την εν λόγω επιτροπή.

               2.Πλαίσιο της πρότασης

               2.1.Ο κανονισμός για τις διεθνείς σιδηροδρομικές μεταφορές επικίνδυνων εμπορευμάτων (RID)

               Σκοπός του κανονισμού για τις διεθνείς σιδηροδρομικές μεταφορές επικίνδυνων εμπορευμάτων είναι η ρύθμιση των διεθνών σιδηροδρομικών μεταφορών επικίνδυνων εμπορευμάτων μεταξύ των κρατών μελών του OTIF που εφαρμόζουν τους κανόνες του RID (συμβαλλόμενα κράτη του RID). Η Ευρωπαϊκή Ένωση είναι συμβαλλόμενο μέρος της συμφωνίας
                  1
               , αν και δύο από τα κράτη μέλη της, η Κύπρος και η Μάλτα, δεν είναι συμβαλλόμενα κράτη της συμφωνίας.

               2.2.Η επιτροπή εμπειρογνωμόνων του RID

               Η επιτροπή εμπειρογνωμόνων του RID έχει συσταθεί δυνάμει της σύμβασης COTIF για να αποφασίζει σχετικά με ορισμένες τροποποιήσεις του RID. Απαρτίζεται από εκπροσώπους των κρατών μελών του OTIF που εφαρμόζουν τον RID και της Ένωσης. Κάθε κράτος μέλος του OTIF έχει μία ψήφο και, όταν η ημερήσια διάταξη περιλαμβάνει θέματα αποκλειστικής ενωσιακής αρμοδιότητας, η Επιτροπή ψηφίζει εξ ονόματος της Ένωσης
                  2
               .

               Οι διεθνείς διατάξεις σχετικά με τη μεταφορά επικίνδυνων εμπορευμάτων καθορίζονται από διαφόρους διεθνείς οργανισμούς, όπως ο Διακυβερνητικός Οργανισμός Διεθνών Σιδηροδρομικών Μεταφορών (OTIF), η Οικονομική Επιτροπή των Ηνωμένων Εθνών για την Ευρώπη (UNECE) και ποικίλοι ειδικευμένοι οργανισμοί των Ηνωμένων Εθνών. Επειδή οι κανόνες πρέπει να είναι συμβατοί μεταξύ τους, αναπτύχθηκε σύνθετο διεθνές σύστημα συντονισμού και εναρμόνισης μεταξύ των οργανισμών που συμμετέχουν στις σχετικές εργασίες. Οι διατάξεις αναπροσαρμόζονται ανά διετία.

               Κατά την εκπόνηση των εν λόγω τροποποιήσεων ζητήθηκε η γνώμη ευρέος φάσματος εμπειρογνωμόνων του δημόσιου και του ιδιωτικού τομέα. Καθ’ όλη τη διάρκεια της επεξεργασίας των τροποποιήσεων πραγματοποιήθηκαν οι ακόλουθες τεχνικές συνεδριάσεις:

               –στην υποεπιτροπή εμπειρογνωμόνων του Οικονομικού και Κοινωνικού Συμβουλίου (ECOSOC) του ΟΗΕ σχετικά με τις μεταφορές επικίνδυνων εμπορευμάτων στην:

               (1)47η σύνοδό της στη Γενεύη, 22-26 Ιουνίου 2015,

               (2)48η σύνοδό της στη Γενεύη, 30 Νοεμβρίου - 9 Δεκεμβρίου 2015,

               (3)49η σύνοδό της στη Γενεύη, 27 Ιουνίου - 7 Ιουλίου 2016,

               (4)50ή σύνοδό της στη Γενεύη, 28 Νοεμβρίου - 6 Δεκεμβρίου 2016,

               –στην κοινή συνεδρίαση UNECE – OTIF της επιτροπής εμπειρογνωμόνων του RID και της ομάδας εργασίας «Μεταφορά επικίνδυνων εμπορευμάτων» στην:

               (1)φθινοπωρινή σύνοδό της του 2016 στη Γενεύη, 19-23 Σεπτεμβρίου 2016,

               (2)εαρινή σύνοδό της του 2017 στη Βέρνη, 13-17 Μαρτίου 2017,

               (3)φθινοπωρινή σύνοδό της του 2017 στη Γενεύη, 19-29 Σεπτεμβρίου 2017,

               (4)προβλέπεται μία ακόμη κοινή συνεδρίαση (εαρινή σύνοδος στη Βέρνη, 13-17 Μαρτίου 2018), στην οποία αναμένεται να προταθούν περαιτέρω τροποποιήσεις που θα ισχύουν από την 1η Ιανουαρίου 2019,

               –στη μόνιμη ομάδα εργασίας της επιτροπής εμπειρογνωμόνων του RID στην

               (1)7η σύνοδό της στην Πράγα, 22-24 Νοεμβρίου 2016,

               (2)8η σύνοδό της στην Ουτρέχτη, 20-24 Νοεμβρίου 2017.

               Στις συνεδριάσεις αυτές, οι επιτροπές εμπειρογνωμόνων ανέλυσαν και επεξεργάστηκαν τις επιμέρους προτάσεις τροποποιήσεων. Στις περισσότερες περιπτώσεις, η συνιστώμενη δράση συμφωνήθηκε ομόφωνα. Ορισμένες προτάσεις υποστηρίχθηκαν από την πλειονότητα των εμπειρογνωμόνων.

               Η επιτροπή εμπειρογνωμόνων του RID σε θέματα μεταφορών επικίνδυνων εμπορευμάτων θα αποφασίσει για τις προτάσεις αυτές στις 30 Μαΐου 2018.

               Η επιτροπή για τη μεταφορά επικίνδυνων εμπορευμάτων, η οποία συστάθηκε δυνάμει της οδηγίας 2008/68/ΕΚ
                  3
               , διεξήγαγε προκαταρκτικές συζητήσεις για τις προτάσεις στη συνεδρίασή της στις 14 Δεκεμβρίου 2017.

               2.3.Η απόφαση της επιτροπής εμπειρογνωμόνων του RID

               Στις 30 Μαΐου 2018, στην 55η σύνοδό της, η επιτροπή εμπειρογνωμόνων του RID πρόκειται να εγκρίνει σειρά τροποποιήσεων του RID για την προσαρμογή του παραρτήματός του στην τεχνική και επιστημονική πρόοδο («η απόφαση»). Σκοπός της εν λόγω απόφασης είναι να επικαιροποιηθούν οι υφιστάμενες διατάξεις σχετικά με τις υποχρεώσεις ασφάλειας των συμμετεχόντων όσον αφορά τη μεταφορά επικίνδυνων εμπορευμάτων συσκευασμένων σε περιορισμένες ποσότητες, τον κατάλογο ελέγχου για την πλήρωση και εκκένωση βυτιοφόρων σιδηροδρομικών οχημάτων υγροποιημένου αερίου, τις απαιτήσεις επισήμανσης και την απόσταση προστασίας, ορισμένους αναγνωριστικούς αριθμούς επικινδυνότητας, τη μεταφορά επικινδύνων εμπορευμάτων ως χειραποσκευών ή αποσκευών κ.λπ.

               Η προβλεπόμενη πράξη θα είναι νομικά δεσμευτική για τα συμβαλλόμενα μέρη της συμφωνίας από την 1η Ιανουαρίου 2019.

               3.Θέση που πρέπει να ληφθεί εξ ονόματος της Ένωσης

               Η Ευρωπαϊκή Ένωση προσχώρησε στη σύμβαση COTIF τον Ιούλιο του 2011 δυνάμει της απόφασης 2013/103/ΕΕ του Συμβουλίου
                  4
               . Η σύμβαση COTIF είναι μεικτή συμφωνία, της οποίας συμβαλλόμενα μέρη είναι η Ένωση και τα περισσότερα κράτη μέλη. Στο παράρτημα III της εν λόγω απόφασης καθορίζονται οι εσωτερικοί διακανονισμοί για το Συμβούλιο, τα κράτη μέλη και την Επιτροπή σε διαδικασίες στο πλαίσιο του OTIF. Σε θέματα αποκλειστικής αρμοδιότητας της Ένωσης, η ψήφος της Ένωσης αντιστοιχεί στον αριθμό ψήφων όλων των κρατών μελών που είναι συμβαλλόμενα μέρη της σύμβασης COTIF.

               Επιπλέον, το άρθρο 38 της σύμβασης COTIF ορίζει ότι, για την άσκηση του δικαιώματος ψήφου και του δικαιώματος αντίρρησης που προβλέπονται στο άρθρο 35 παράγραφοι 2 και 4, οι περιφερειακοί οργανισμοί, και ιδίως η Ευρωπαϊκή Ένωση, διαθέτουν αριθμό ψήφων ίσο με τον αριθμό των μελών τους τα οποία είναι επίσης κράτη μέλη του Οργανισμού.

               Όπως αναφέρθηκε ανωτέρω, 26 κράτη μέλη της ΕΕ είναι μέλη της σύμβασης COTIF. Επί του παρόντος τα συμβαλλόμενα κράτη του RID ανέρχονται σε 45 και τα κράτη μέλη του OTIF σε 50.

               Από την 1η Ιανουαρίου 1997, η Ένωση εφαρμόζει τις διατάξεις του RID σε όλες τις μεταφορές στο ενωσιακό έδαφος, αρχικά σύμφωνα με την οδηγία 96/49/ΕΚ του Συμβουλίου
                  5
               . Το 2008 η οδηγία 96/49/ΕΚ αντικαταστάθηκε από την οδηγία 2008/68/ΕΚ, η οποία αποσκοπεί στην επίτευξη των στόχων της προηγούμενης οδηγίας.

               Το άρθρο 4 της οδηγίας 2008/68/ΕΚ, που αφορά τις τρίτες χώρες, προβλέπει ότι «οι μεταφορές επικίνδυνων εμπορευμάτων μεταξύ κρατών μελών και τρίτων χωρών επιτρέπονται, εφόσον πληρούνται οι απαιτήσεις των ADR, RID ή ADN, εκτός αν ορίζεται διαφορετικά στα παραρτήματα». Επιπλέον, σύμφωνα με την αιτιολογική σκέψη 12 της εν λόγω οδηγίας, «τα μεταφορικά μέσα που είναι ταξινομημένα σε τρίτες χώρες επιτρέπεται να εκτελούν διεθνείς μεταφορές επικίνδυνων εμπορευμάτων εντός των εδαφών των κρατών μελών, εφόσον πληρούν τις σχετικές διατάξεις των ADR, RID ή ADN και της παρούσας οδηγίας». Ως εκ τούτου, το αντικείμενο των τροποποιήσεων του RID εμπίπτει εξ ολοκλήρου στην αποκλειστική αρμοδιότητα της Ένωσης.

               Κατά συνέπεια, σύμφωνα με το άρθρο 35 της σύμβασης COTIF, μετά την έγκρισή τους από την επιτροπή εμπειρογνωμόνων του RID, οι τροποποιήσεις τίθενται σε ισχύ σε όλα τα συμβαλλόμενα μέρη την πρώτη ημέρα του έκτου μήνα που έπεται του μήνα κατά τη διάρκεια του οποίου ο Γενικός Γραμματέας προέβη στην κοινοποίησή τους στα συμβαλλόμενα μέρη. Τα συμβαλλόμενα μέρη δύνανται να εγείρουν αντίρρηση εντός τεσσάρων μηνών από την ημερομηνία της κοινοποίησης. Σε περίπτωση προβολής αντιρρήσεων από το ένα τέταρτο των συμβαλλομένων μερών, η τροποποίηση δεν τίθεται σε ισχύ.

               Εφόσον δεν προβληθεί επαρκής αριθμός αντιρρήσεων από τα μέρη, οι σχετικές τροποποιήσεις στο πλαίσιο της παρούσας πρότασης αναμένεται να τεθούν σε ισχύ την 1η Ιανουαρίου 2019 και να καταστούν δεσμευτικές για την Ένωση και τα κράτη μέλη, αποτελώντας πλέον αναπόσπαστο μέρος του κεκτημένου της Ένωσης.

               Το σχέδιο πρότασης προβλέπει στο άρθρο 1 αναλυτικό κατάλογο των προτεινόμενων τροποποιήσεων, όπου διευκρινίζεται ποιες τροποποιήσεις μπορεί να γίνουν δεκτές από την Ένωση. Οι προτεινόμενες τροποποιήσεις κρίνονται κατάλληλες για την ασφαλή μεταφορά επικίνδυνων εμπορευμάτων με οικονομικά αποδοτικό τρόπο, λαμβανομένης υπόψη της τεχνολογικής προόδου και, επομένως, είναι δυνατόν να υποστηριχθούν.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  6
               .

               4.1.2.Εφαρμογή στην προκειμένη περίπτωση

               Η επιτροπή εμπειρογνωμόνων του RID είναι όργανο που έχει συσταθεί από συμφωνία, συγκεκριμένα τη σύμβαση σχετικά με τις διεθνείς σιδηροδρομικές μεταφορές (COTIF).

               Η απόφαση την οποία καλείται να εκδώσει η επιτροπή εμπειρογνωμόνων των RID συνιστά πράξη που παράγει έννομα αποτελέσματα. Η απόφαση θα είναι δεσμευτική βάσει του διεθνούς δικαίου σύμφωνα με το άρθρο 6 του κανονισμού για τις διεθνείς σιδηροδρομικές μεταφορές επικίνδυνων εμπορευμάτων (RID). Επιπλέον, το άρθρο 1 της οδηγίας 2008/68/ΕΚ ορίζει ότι το παράρτημα του RID εφαρμόζεται στις σιδηροδρομικές μεταφορές επικινδύνων εμπορευμάτων εντός και μεταξύ κρατών μελών, με εξαίρεση όσων κρατών μελών δεν διαθέτουν σιδηροδρομικό σύστημα. Τέλος, το άρθρο 4 της οδηγίας 2008/68/ΕΚ, που αφορά τις τρίτες χώρες, ορίζει ότι «οι μεταφορές επικίνδυνων εμπορευμάτων μεταξύ κρατών μελών και τρίτων χωρών επιτρέπονται, εφόσον πληρούνται οι απαιτήσεις των ADR, RID ή ADN, εκτός αν ορίζεται διαφορετικά στα παραρτήματα».

               Η απόφαση δεν συμπληρώνει ούτε τροποποιεί το θεσμικό πλαίσιο της συμφωνίας. Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Ο κύριος στόχος και το περιεχόμενο της απόφασης αφορούν τις σιδηροδρομικές μεταφορές επικίνδυνων εμπορευμάτων. Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 91 της ΣΛΕΕ.

               4.3.Συμπέρασμα

               Το άρθρο 91 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ, θα πρέπει να αποτελέσουν τη νομική βάση της προτεινόμενης απόφασης.

               5.Δημοσίευση της προβλεπόμενης πράξης

               Δεδομένου ότι η απόφαση της επιτροπής εμπειρογνωμόνων του RID θα τροποποιήσει το παράρτημα του RID, είναι σκόπιμο να δημοσιευθούν πληροφορίες σχετικά με τα αποτελέσματα της συνεδρίασης στην Επίσημη Εφημερίδα της Ευρωπαϊκής Ένωσης μετά την έκδοσή του.

               Οι τροποποιήσεις του RID, στον βαθμό που αυτές καθίστανται δεσμευτικές για την Ένωση, θα πρέπει να ενσωματωθούν στην οδηγία 2008/68/ΕΚ σχετικά με τις εσωτερικές μεταφορές επικίνδυνων εμπορευμάτων, με την οποία εφαρμόζονται ενιαίοι κανόνες που έχουν θεσπιστεί βάσει της σύμβασης COTIF και της UNECE στις οδικές, σιδηροδρομικές και εσωτερικές πλωτές μεταφορές επικίνδυνων εμπορευμάτων εντός ή μεταξύ των κρατών μελών. Για τον σκοπό αυτό, η Επιτροπή έχει εξουσιοδοτηθεί να προσαρμόσει το παράρτημα II τμήμα II.1 της οδηγίας 2008/68/ΕΚ στην επιστημονική και τεχνολογική πρόοδο.

               2018/0046 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί εξ ονόματος της Ευρωπαϊκής Ένωσης στην 55η σύνοδο της επιτροπής εμπειρογνωμόνων σε θέματα μεταφορών επικίνδυνων εμπορευμάτων του Διακυβερνητικού Οργανισμού Διεθνών Σιδηροδρομικών Μεταφορών όσον αφορά ορισμένες τροποποιήσεις του προσαρτήματος Γ της σύμβασης σχετικά με τις διεθνείς σιδηροδρομικές μεταφορές που θα ισχύουν από την 1η Ιανουαρίου 2019

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η Ένωση προσχώρησε στη σύμβαση σχετικά με τις διεθνείς σιδηροδρομικές μεταφορές της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999 («COTIF»), με την απόφαση 2013/103/ΕΕ του Συμβουλίου
                  7
               .

               (2)Όλα τα κράτη μέλη, πλην της Κύπρου και της Μάλτας, είναι κράτη μέλη της σύμβασης COTIF και την εφαρμόζουν.

               (3)Σύμφωνα με το άρθρο 13 παράγραφος 1 στοιχείο δ) και το άρθρο 33 παράγραφος 5 της σύμβασης COTIF, η επιτροπή εμπειρογνωμόνων σε θέματα μεταφορών επικίνδυνων εμπορευμάτων (εφεξής «επιτροπή εμπειρογνωμόνων του RID») του Διακυβερνητικού Οργανισμού Διεθνών Σιδηροδρομικών Μεταφορών (OTIF) μπορεί να τροποποιήσει το παράρτημα του προσαρτήματος Γ της σύμβασης COTIF, τον κανονισμό για τις διεθνείς σιδηροδρομικές μεταφορές επικίνδυνων εμπορευμάτων («RID»).

               (4)Η οδηγία 2008/68/ΕΚ του Ευρωπαϊκού Κοινοβουλίου και του Συμβουλίου
                  8
                καθορίζει απαιτήσεις για τις οδικές, σιδηροδρομικές και εσωτερικές πλωτές μεταφορές επικίνδυνων εμπορευμάτων εντός ή μεταξύ των κρατών μελών, παραπέμποντας στον RID.

               (5)Για την προσαρμογή του παραρτήματος του RID στην τεχνική και επιστημονική πρόοδο, είναι ουσιώδους σημασίας η επιτροπή εμπειρογνωμόνων του RID να εγκρίνει τροποποιήσεις σχετικά με τεχνικά πρότυπα ή ενιαίες τεχνικές προδιαγραφές.  Συγκεκριμένα, πρόκειται για την εξασφάλιση ασφαλών και αποτελεσματικών μεταφορών επικίνδυνων εμπορευμάτων, ενώ ταυτόχρονα λαμβάνονται υπόψη η επιστημονική και τεχνολογική πρόοδος στον συγκεκριμένο τομέα και η ανάπτυξη νέων ουσιών και ειδών που ενέχουν κινδύνους κατά τη μεταφορά τους.

               (6)Η επιτροπή εμπειρογνωμόνων του RID πρόκειται να εκδώσει απόφαση σχετικά με τις τροποποιήσεις του RID, στην 55η σύνοδό της που θα πραγματοποιηθεί στις 30 Μαΐου 2018.

               (7)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της επιτροπής εμπειρογνωμόνων του RID, δεδομένου ότι η απόφαση που θα εκδώσει η εν λόγω επιτροπή θα είναι δεσμευτική για την Ένωση,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης στην 55η σύνοδο της επιτροπής εμπειρογνωμόνων του RID στο πλαίσιο της σύμβασης σχετικά με τις διεθνείς σιδηροδρομικές μεταφορές της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999, παρατίθεται στο παράρτημα της παρούσας απόφασης.

               Οι εκπρόσωποι της Ένωσης στην επιτροπή εμπειρογνωμόνων του RID μπορούν να συμφωνήσουν σε ήσσονος σημασίας αλλαγές στα έγγραφα που αναφέρονται στο παράρτημα χωρίς περαιτέρω απόφαση του Συμβουλίου.

               Άρθρο 2

               Μετά την έκδοση της απόφασης της επιτροπής εμπειρογνωμόνων του RID δημοσιεύεται σχετική αναφορά στην Επίσημη Εφημερίδα της Ευρωπαϊκής Ένωσης.

               Άρθρο 3

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση 2013/103/ΕΕ του Συμβουλίου, της 16ης Ιουνίου 2011, για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Διακυβερνητικής Οργάνωσης περί των διεθνών σιδηροδρομικών μεταφορών σχετικά με την προσχώρηση της Ευρωπαϊκής Ένωσης στη σύμβαση περί των διεθνών σιδηροδρομικών μεταφορών (COTIF), της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999 (ΕΕ L 51 της 23.2.2013, σ. 1).

                     (2)

                        Σημείο 3.1 του παραρτήματος III της απόφασης 2013/103/ΕΕ του Συμβουλίου.

                     (3)

                        Οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων (ΕΕ L 260 της 30.9.2008, σ. 13).

                     (4)

                        ΕΕ L 51 της 23.2.2013, σ. 1.

                     (5)

                        Οδηγία 96/49/ΕΚ του Συμβουλίου, της 23ης Ιουλίου 1996, για την προσέγγιση των νομοθεσιών των κρατών μελών σχετικά με τις σιδηροδρομικές μεταφορές επικίνδυνων εμπορευμάτων (ΕΕ L 235 της 17.9.1996, σ. 25).

                     (6)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (7)

                        Απόφαση του Συμβουλίου, της 16ης Ιουνίου 2011, για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Διακυβερνητικής Οργάνωσης περί των διεθνών σιδηροδρομικών μεταφορών σχετικά με την προσχώρηση της Ευρωπαϊκής Ένωσης στη σύμβαση περί των διεθνών σιδηροδρομικών μεταφορών (COTIF), της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999 (ΕΕ L 51 της 23.2.2013, σ. 1).

                     (8)

                        Οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων (ΕΕ L 260 της 30.9.2008, σ. 13).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,9.3.2018
            COM(2018) 111 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            για τη θέση που πρέπει να ληφθεί εξ ονόματος της Ευρωπαϊκής Ένωσης στην 55η σύνοδο της επιτροπής εμπειρογνωμόνων σε θέματα μεταφορών επικίνδυνων εμπορευμάτων του Διακυβερνητικού Οργανισμού Διεθνών Σιδηροδρομικών Μεταφορών όσον αφορά ορισμένες τροποποιήσεις του προσαρτήματος Γ της σύμβασης σχετικά με τις διεθνείς σιδηροδρομικές μεταφορές που θα ισχύουν από την 1η Ιανουαρίου 2019

               ΠΑΡΑΡΤΗΜΑ

                        Πρόταση

                        Έγγραφο αναφοράς

                        Θέμα

                        Παρατηρήσεις

                        Θέση της Ένωσης

                        1

                        OTIF/RID/CE/GTP/2017/1

                        Αναγνωριστικός αριθμός επικινδυνότητας για τους αριθμούς UN 3166 και 3171

                        Τεχνική συναίνεση στο πλαίσιο της μόνιμης ομάδας εργασίας του OTIF για την έγκριση κειμένου όπως τροποποιήθηκε.

                        Αποδέχεται τις τροποποιήσεις.

                        2

                        OTIF/RID/CE/GTP/2017/3

                        Η μεταφορά επικινδύνων εμπορευμάτων που μεταφέρονται σιδηροδρομικώς ως χειραποσκευές ή αποσκευές

                        Τεχνική συναίνεση στο πλαίσιο της μόνιμης ομάδας εργασίας του OTIF για την έγκριση κειμένου όπως τροποποιήθηκε.

                        Αποδέχεται την τροποποίηση.

                        3

                        OTIF/RID/CE/GTP/2017/5

                        102η σύνοδος της ομάδας WP.15 (Γενεύη, 8 – 12 Μαΐου 2017)

                        Τεχνική συναίνεση στο πλαίσιο της μόνιμης ομάδας εργασίας του OTIF για την έγκριση κειμένου όπως τροποποιήθηκε.

                        Αποδέχεται τις τροποποιήσεις όπως αναθεωρήθηκαν από τη μόνιμη ομάδα εργασίας.

                        4

                        OTIF/RID/CE/GTP/2017/7/Rev.1

                        Σχέδιο καταλόγου διορθώσεων 2 στην έκδοση του RID του 2017

                        Τεχνική συναίνεση στο πλαίσιο της μόνιμης ομάδας εργασίας του OTIF για την έγκριση κειμένου όπως τροποποιήθηκε.

                        Αποδέχεται τις τροποποιήσεις όπως αναθεωρήθηκαν από τη μόνιμη ομάδα εργασίας.

                        5

                        OTIF/RID/CE/GTP/2017/8

                        Άτυπη ομάδα εργασίας για τους καταλόγους ελέγχου σχετικά με την πλήρωση και εκκένωση βυτιοφόρων σιδηροδρομικών οχημάτων υγροποιημένου αερίου (Φλωρεντία 11 – 13 Ιουλίου 2017)

                        Τεχνική συναίνεση στο πλαίσιο της μόνιμης ομάδας εργασίας του OTIF για την έγκριση κειμένου όπως τροποποιήθηκε.

                        Αποδέχεται τις τροποποιήσεις όπως αναθεωρήθηκαν από τη μόνιμη ομάδα εργασίας.

                        6

                        OTIF/RID/CE/GTP/2017/15

                        Ενοποιημένα κείμενα που εγκρίθηκαν κατά την κοινή συνεδρίαση το 2016 και το 2017 και από τη μόνιμη ομάδα εργασίας της επιτροπής εμπειρογνωμόνων του RID τον Νοέμβριο του 2016.

                        Τεχνική συναίνεση στο πλαίσιο της μόνιμης ομάδας εργασίας του OTIF για την έγκριση κειμένου όπως τροποποιήθηκε.

                        Αποδέχεται τις τροποποιήσεις όπως αναθεωρήθηκαν από τη μόνιμη ομάδα εργασίας.

                        7

                        Ομοίως.

                        Τροποποιήσεις που θα αποτελέσουν αντικείμενο περαιτέρω εξέτασης από τη μόνιμη ομάδα εργασίας

                        -

                        -

                        8

                        Ομοίως.

                        Σημεία για τα οποία απαιτείται κοινή άποψη στην κοινή συνεδρίαση ΟΕΕ/ΗΕ – OTIF.

                        Ανάγκη για διευκόλυνση αποδοτικών πολυτροπικών μεταφορών

                        Αποδέχεται την τροποποίηση που προτείνεται από την κοινή συνεδρίαση

                        9

                        OTIF/RID/CE/GTP/2017/INF.8

                        Επαναλαμβανόμενες περιπτώσεις στο σημείο 4.3.3.5.

                        Τεχνική συναίνεση στο πλαίσιο της μόνιμης ομάδας εργασίας του OTIF για την έγκριση κειμένου όπως τροποποιήθηκε.

                        Αποδέχεται τις τροποποιήσεις όπως αναθεωρήθηκαν από τη μόνιμη ομάδα εργασίας.

                        10

                        OTIF/RID/CE/GTP/2017/INF.10

                        Μεταβατικές διατάξεις

                        Τεχνική συναίνεση στο πλαίσιο της μόνιμης ομάδας εργασίας του OTIF για την έγκριση κειμένου όπως τροποποιήθηκε.

                        Αποδέχεται τις τροποποιήσεις όπως αναθεωρήθηκαν από τη μόνιμη ομάδα εργασίας.

                        11

                        OTIF/RID/CE/GTP/2017/INF.12

                        Πρόταση τροποποίησης του σημείου 2.1.3.5.5 του εγγράφου OTIF/RID/CE/GTP/2017/15

                        Τεχνική συναίνεση στο πλαίσιο της μόνιμης ομάδας εργασίας του OTIF για την έγκριση κειμένου όπως τροποποιήθηκε.

                        Αποδέχεται τις τροποποιήσεις όπως αναθεωρήθηκαν από τη μόνιμη ομάδα εργασίας.

                        12

                        OTIF/RID/CE/GTP/2017/INF.16

                        103η σύνοδος της ομάδας WP.15 (Γενεύη, 6 – 10 Νοεμβρίου 2017)

                        Τεχνική συναίνεση στο πλαίσιο της μόνιμης ομάδας εργασίας του OTIF για την έγκριση κειμένου όπως τροποποιήθηκε.

                        Αποδέχεται τις τροποποιήσεις όπως αναθεωρήθηκαν από τη μόνιμη ομάδα εργασίας.